ORDE do 5 de xullo de 2005 de aprobación definitiva da modificación puntual das normas subsidiarias de planeamento do concello de Dodro (A Coruña), para cualificar a parcela do centro de saúde de Lestrobe como sistema xeral de equipamento sanitario-asistencial de carácter público. (Expediente AC 05/004 ADC).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 22/07/2005

O planeamento urbanístico vixente no municipio de Dodro son as normas subsidiarias municipais de
planeamento que foron aprobadas definitivamente pola Comisión Provincial de Urbanismo da Coruña o 2-5-1977.
O concello formula unha modificación das normas subsidiarias vixentes que ten por obxecto a cualificación duns terreos situados no núcleo de Lestrobe para a previsión no plan do centro de saúde hoxe existente e o establecemento dunha ordenación detallada que se adapte á edificación hoxe existente e á súa futura ampliación prevista. A proposta afecta uns terreos que suman 462 m, que quedarían coa cualificación de sistema xeral de equipamento sanitario-asistencial de titularidade pública e cunha ordenanza específica.
De conformidade co disposto na disposición transitoria primeira 1 g) da Lei 9/2002, do 30 de decembro, de ordenación urbanística e protección do medio rural de Galicia, as modificacións do planeamento vixente no momento da entrada en vigor desta lei deben axustarse ao disposto nela, polo que consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello remitiu o expediente ao informe preceptivo desta consellería, que foi emitido o 5-4-2005, de conformidade co disposto no artigo 85.1º da Lei 9/2002, con observacións ao proxecto daquela presentado.
O Pleno da corporación, en sesión do 28-4-2005, aprobou inicialmente a modificación, que posteriormente foi sometida a información pública polo prazo dun mes mediante anuncios publicados no Diario Oficial de Galicia do 6 de maio de 2005 e nos xornais El Correo Gallego e La Voz de Galicia do 9 de maio. Non foron presentadas alegacións, conforme o certificado incluído para o efecto no expediente.
No expediente constan os informes favorables da Secretaría do concello do 22 de abril e do 9 de xuño de 2005 e do arquitecto da asistencia técnica do concello do 22 de abril e do 6 de xuño de 2005. Así mesmo, constan os informes favorables da Dirección Xeral de Obras Públicas en materia de estradas do 12 de maio e do Servizo de Conservación da Natureza da Coruña (Consellería de Medio Ambiente) do 1 de maio de 2005 en materia ambiental.
O Pleno da corporación, en sesión do 14 de xuño do 2005, acordou aprobar provisionalmente o proxecto de modificación, remitíndoo a esta consellería para a súa aprobación definitiva.
No proxecto aprobado provisionalmente cumpríronse as observacións sinaladas no informe da consellería previo á aprobación inicial, agás o reflexo gráfico do límite entre as cualificacións Z-3 e Z-5, xa que na zona do núcleo onde se sitúa a parcela, segundo a cartografía das normas o ámbito da Z-5 é unha franxa duns 50 m de largo, centrada na estrada Padrón-Ribeira, e non de 60 m como se representa no proxecto, aspecto que non se corrixiu acaidamente nos planos deste.
A competencia para adoptar esta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente a modificación puntual das normas subsidiarias de planeamento do concello
de Dodro (A Coruña) para a cualificación da parcela do centro de saúde do núcleo de Lestrobe como sistema xeral de equipamento sanitario-asistencial de carácter público e o establecemento da ordenanza específica de aplicación, manténdose fóra da referida parcela a ordenación actualmente en vigor.
Artigo 2º
De conformidade co disposto polo artigo 92 da Lei 9/2002, esta orde deberá publicarse, no prazo dun mes desde a súa adopción, no Diario Oficial de Galicia, e así mesmo, consonte o disposto no artigo 70 da Lei 7/1985, do 2 de abril, reguladora das bases de réxime local, o concello deberá publicar no BOP da Coruña a normativa e as ordenanzas.
Disposición derradeira
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de xullo de 2005.
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda